Explozia s-a produs miercuri noaptea, în jurul orei 3 şi jumătate, la un bar din comuna Rona de Sus. Unul dintre vecini, trezit de zgomotul puternic, a anunţat-o imediat pe proprietara barului. Femeia a sunat la 112, iar zona a fost imediat împânzită de poliţişti.

„N-am putut să intru că a fost întuneric, m-am temut, am sunat la 112, a venit poliția de la Sighet, am intrat înăuntru și așteptăm răspuns. Eu n-am dușmani”, spune Maria Dresciuc, proprietara barului.

Primarul localităţii e de altă părere, mai ales că martorii vorbesc despre posibiltatea ca explozia să fi fost provocată de o grenadă.

„În ziua de astăzi cine nu are dușmani?”, spune Ioan Romaniuc, primarul comunei Rona de Sus.

„Am văzut o siguranță de grenadă pe lângă clădire”, spune un localnic.

Poliţiştii nu exclud varianta unei reglări de conturi. La faţa locului a ajuns şi o echipă a brigăzii antiteroriste din Bucureşti, care a izolat zona, pentru a verifica împrejurările în care s-a produs deflagraţia. Cercetările vor continua şi în zilele următoare.